作者:劉辰翁
標題:金縷曲・賀新郎
內容:燈共牆檠語。記昨朝、芒鞋蓑笠，冷風斜雨。月入宮槐槐影澹，化作槐花無數。恍不記、鰲頭壓處。不恨揚州吾不夢，恨夢中、不醉瓊花露。空耿耿，吊終古。千蜂萬蝶春為主。悵何人、老憶江南，北朝開府。看取當年風景在，不待花奴催鼓。且未說、春丁分俎。一曲滄浪邀吾和，笑先生、尚是邯鄲步。如秉苘，續殘炬。